**ทักษะทางวิชาชีพที่มีผลต่อคุณภาพรายงานทางการเงินของ**

**ฝ่ายการเงินและบัญชีในมหาวิทยาลัยศรีนครินทรวิโรฒ**

**Professional Skills Affecting** **Quality of Financial Reports**

**of Finance Department at Srinakharinwirot University**

**จิดาภา ทับทิม**

**Jidapa Tabtim**

วิทยาลัยนวัตกรรมสื่อสารสังคม มหาวิทยาลียศรีนครินทรวิโรฒ

College of Social Communication Innovation Srinakharinwirot University

Corresponding email: jidapata@g.swu.ac.th

Received: 19 กุมภาพันธ์ 2568; Revised: 3 เมษายน 2568; Accepted: 11 เมษายน 2568

**บทคัดย่อ**

 งานศึกษาวิจัยครั้งนี้มีวัตถุประสงค์เพื่อศึกษาทักษะทางวิชาชีพที่มีผลต่อคุณภาพรายงานทางการเงินของบุคลากรฝ่ายการเงิน ในมหาวิทยาลัยศรีนครินทรวิโรฒ เพื่อพัฒนาทักษะทางวิชาชีพของบุคลากรฝ่ายการเงิน วิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ และเพื่อพัฒนาคุณภาพในการรายงานทางการเงินของบุคคลากรฝ่ายการเงิน วิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ ผู้วิจัยได้ใช้แบบสอบถามเป็นเครื่องมือในการวิจัย โดยเก็บรวบรวมจากกลุ่มตัวอย่าง คือ บุคลากรฝ่ายการเงินและบัญชี ในมหาวิทยาลัยศรีนครินทรวิโรฒ ซึ่งผู้วิจัยเก็บข้อมูลจากประชากรทั้งหมด จำนวน 71 คน และนำข้อมูลไปวิเคราะห์ผลทางสถิติ โดยสถิติที่ใช้ในการวิเคราะห์ข้อมูล ประกอบด้วย ค่าร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์ถดถอยพหุคูณ

ผลการวิจัยพบว่า ทักษะด้านปัญญามีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.01 ทักษะด้านความสัมพันธ์ระหว่าง ไม่มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.05 ทักษะด้านการจัดการบุคคลมีผลต่อคุณภาพรายงานทางการเงินของฝ่ายการเงินในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.01 และทักษะด้านการจัดการองค์กร ไม่มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.05 โดยสรุปแล้วปัจจัยที่ส่งผลต่อคุณภาพรายงานทางการเงิน คือ ทักษะด้านปัญญา และทักษะด้านการจัดการบุคคล

**คำสำคัญ** : ทักษะทางวิชาชีพ, คุณภาพรายงานทางการเงิน, ฝ่ายการเงินและบัญชี

**ABSTRACT**

 The objectives of this study were to study professional skills affecting the quality of financial reports of the finance department at Srinakharinwirot University, to develop professional skills of finance personnel, at the College of Social Communication Innovation, Srinakharinwirot University, and to create the quality of financial reports of finance personnel, College of Social Communication Innovation, Srinakharinwirot University. The researcher used a questionnaire as a research tool by collecting from a sample group which were personnel of the finance department in Srinakharinwirot University 71 people. Statistics used in the study were percentage, mean, standard deviation, and multiple regression.

 The results found that intellectual skills affect the quality of financial reports of the finance department at Srinakharinwirot University at 0.01. Relationship skills do not affect the quality of financial reports of the finance department at Srinakharinwirot University at 0.05. Human resource management skills affect the quality of financial reports of the finance department at Srinakharinwirot University at 0.01, and organizational management skills do not affect the quality of financial reports of the finance department at Srinakharinwirot University at 0.05. In summary, the factors affecting the quality of financial reports are intellectual skills and people management skills.

**Keywords:** Professional Skills, Quality of Financial Reports, Finance Department

**บทนำ**

ผู้ทำบัญชีมีส่วนสำคัญและเกี่ยวข้องกับการจัดทำข้อมูลรายงานทางการเงิน เพื่อนำเสนอข้อมูลด้านการเงินและบัญชีอย่างถูกต้อง น่าเชื่อถือ และสามารถพิสูจน์ได้ ให้แก่ผู้มีส่วนได้เสีย ไม่ว่าจะเป็นเจ้าของกิจการ ผู้ถือหุ้น ผู้บริหาร ลูกค้า ตลอดจนเจ้าหนี้ ผู้ให้เงินกู้ยืม เป็นต้น ได้รับทราบถึงผลการดำเนินงานของกิจการหรือหน่วยงานนั้น ๆ เพื่อใช้เป็นข้อมูลในการตัดสินใจ เป็นประโยชน์ต่อการวางแผน ควบคุม และพัฒนาธุรกิจให้มีความเติบโตอย่างยั่งยืน ตลอดจนการพัฒนาธุรกิจให้เกิดประสิทธิภาพ ประสิทธิผล บรรลุตามวัตถุประสงค์ที่กิจการหรือหน่วยงานได้กำหนดไว้ ดังนั้นการปฏิบัติงานของผู้ทำบัญชีจึงควรเป็นหน้าที่ของผู้ปฏิบัติงานที่มีความเหมาะสม สามารถใช้ทักษะทางวิชาชีพบัญชีได้อย่างเหมาะสมอีกด้วย

 การพัฒนาทักษะทางวิชาชีพบัญชี จึงเป็นสิ่งที่สำคัญอย่างยิ่ง เนื่องจากทักษะทางวิชาชีพบัญชีเป็นส่วนหนึ่งของคุณสมบัติที่ต้องมีในผู้ทำบัญชี เพื่อแสดงถึงสมรรถนะ และขีดความสามารถที่ต้องมีในผู้ทำบัญชี ซึ่งใช้บ่งชี้ถึงศักยภาพที่ผู้ทำบัญชีสามารถนำไปใช้ในสภาพแวดล้อมที่แตกต่างกันไปได้ ด้วยเหตุนี้ผู้ทำบัญชีจึงจำเป็นต้องมีการพัฒนาทักษะทางวิชาชีพบัญชีในด้านต่าง ๆ เพื่อส่งเสริมต่อการเป็นผู้ทำบัญชีที่ประสบความสำเร็จ และมีมาตรฐานการปฏิบัติงานที่ได้รับการยอมรับตามมาตรฐานในการประกอบวิชาชีพบัญชี

 รายงานทางการเงิน เป็นการให้ข้อมูลทางการเงินที่เกี่ยวข้องกับทรัพยากรเชิงเศรษฐกิจของกิจการ และสิทธิเรียกร้องต่าง ๆ ของกิจการ นอกจากนี้รายงานทางการเงินยังสามารถให้ข้อมูลเกี่ยวกับการเปลี่ยนแปลงทรัพยากรเชิงเศรษฐกิจรวมทั้งสิทธิเรียกร้องเหล่านั้น ซึ่งเป็นผลมาจากผลการดำเนินงานของกิจการ ตลอดจนรายการ เหตุการณ์และสถานการณ์อื่น ๆ โดยรายงานทางการเงินให้ข้อมูลที่เป็นประโยชน์ในการตัดสินใจ ทั้งในปัจจุบันและอนาคต ข้อมูลรายงานทางการเงินนั้นยังสามารถช่วยประเมินมูลค่าของกิจการได้อย่างน่าเชื่อถือ (สภาวิชาชีพบัญชีในพระบรมราชูปถัมภ์, 2559)

ปัญหาของคุณภาพรายงานทางการเงินของฝ่ายการเงินและบัญชี เนื่องจากในบางครั้งมีข้อมูลไม่ถูกต้อง รับข้อมูลจากหน่วยงานต่าง ๆ ไม่ถูกต้อง และในบางครั้งอาจได้รับข้อมูลจากแหล่งข้อมูลไม่ถูกต้อง หรืออาจมีข้อมูลที่ซ้ำซ้อน จึงทำให้ข้อมูลในการรายงานทางการเงินของฝ่ายการเงินและบัญชี ต้องมีการตรวจอบอย่างถี่ถ้วน เพื่อให้การรายทางการเงินของฝ่ายการเงินและบัญชี ดำเนินการเป็นไปอย่างโปร่งใสและครบถ้วน ดังนั้น ฝ่ายการเงินและบัญชีจึงจำเป็นต้องมีการตรวจสอบอย่างถี่ถ้วนและชัดเจน เพื่อให้เกิดประโยชน์สูงสุดกับทางองค์กร ผู้วิจัยจึงเห็นความจำเป็นในการศึกษาครั้งนี้

**วัตถุประสงค์การวิจัย**

 1. เพื่อศึกษาคุณภาพในการรายงานทางการเงินของบุคคลากรฝ่ายการเงิน วิทยาลัยนวัตกรรมสื่อสารสังคมมหาวิทยาลัยศรีนครินทรวิโรฒ

2. เพื่อศึกษาทักษะทางวิชาชีพของบุคลากรฝ่ายการเงิน วิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ

3. เพื่อศึกษาทักษะทางวิชาชีพที่มีผลต่อคุณภาพรายงานทางการเงินของบุคลากรฝ่ายการเงิน ในมหาวิทยาลัยศรีนครินทรวิโรฒ ในด้านความเกี่ยวข้องกับการตัดสินใจ ด้านความเป็นตัวแทนอันเที่ยงธรรม ด้านความสามารถเปรียบเทียบได้ ด้านความสามารถพิสูจน์ยืนยันได้ ด้านความทันเวลาและด้านความสามารถเข้าใจได้

**สมมติฐานการวิจัย**

ทักษะทางวิชาชีพ ได้แก่ ด้านปัญญา ด้านความสัมพันธ์ระหว่างบุคคลและการสื่อสาร ด้านการจัดการบุคคล และด้านการจัดการองค์กร มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ

**กรอบแนวคิดการวิจัย**

**ทักษะทางวิชาชีพ**

1. ด้านปัญญา

2. ด้านความสัมพันธ์ระหว่างบุคคลและการสื่อสาร

3. ด้านการจัดการบุคคล

4. ด้านการจัดการองค์กร

**คุณภาพรายงานทางการเงิน**

1. ความเกี่ยวข้องกับการตัดสินใจ

2. ความเป็นตัวแทนอันเที่ยงธรรม

3. ความสามารถเปรียบเทียบได้

4. ความสามารถพิสูจน์ยืนยันได้

5. ความทันเวลา

6. ความสามารถเข้าใจได้

**ภาพที่ 1** กรอบแนวคิดการวิจัย

**นิยามศัพท์เฉพาะ**

ทักษะทางวิชาชีพ หมายถึง ความรู้ความสามารถในด้านวิชาการและด้านทฤษฎีต่าง ๆ ที่มีความจำเป็นต่อการนำความรู้ไปปฏิบัติงานได้อย่างเหมาะสม สามารถนำไปประยุกต์ใช้ในการทำงาน ได้อย่างเชี่ยวชาญ และชำนาญในการแก้ไขปัญหา ให้เกิดมีประสิทธิภาพ ประสิทธิผล ภายใต้สภาพแวดล้อมที่มีการแข่งขันกันในตลาดแรงงานทางวิชาชีพ

คุณภาพรายงานทางการเงิน หมายถึง คุณสมบัติที่ทำให้ข้อมูลทางการเงินที่มีประโยชน์และข้อจำกัดต่อข้อมูลทางการเงินที่มีประโยชน์ต่อผู้ใช้งบการเงิน ประกอบด้วย (สภาวิชาชีพบัญชีในพระบรมราชูปถัมภ์, 2559)

บุคลากร หมายถึง ผู้ปฏิบัติงานในมหาวิทยาลัยศรีนครินทรวิโรฒ

**การทบทวนวรรณกรรม**

 1. แนวคิดเกี่ยวกับทักษะทางวิชาชีพ

 อำไพ ชัยคำ (2556) ให้ความหมายของ ทักษะทางวิชาชีพ หมายถึง ความสามารถประเภทต่าง ๆ รวมถึงความชำนาญในเรื่องใดเรื่องหนึ่งที่จำเป็นรวมทั้งมีทักษะทั้ง 5 ด้าน ได้แก่ (1) ทักษะทางปัญญา (2) ทักษะทางคุณลักษณะเฉพาะบุคคล (3) ทักษะทางปฏิสัมพันธ์ระหว่างบุคคลและการสื่อสาร (4) ทักษะการบริหารองค์กรและการจัดการทางธุรกิจ และ (5) ทักษะทางวิชาการเชิงปฏิบัติและหน้าที่งาน

 ศศิธร ภูสีฤทธิ์ (2556) ให้ความหมายของ ทักษะในการทำงานเป็นขีดความสามารถ และความชำนาญเฉพาะของแต่ละบุคคล เพื่อแสดงให้เห็นถึงสมรรถนะในการปฏิบัติงาน เป็นสิ่งบ่งชี้ถึงศักยภาพที่สามารถนำไปใช้ในแต่ละสภาพแวดล้อมที่แตกต่างกันไป

 เรณู ฤกษ์สังเกตุ (2557) ให้ความหมายของ ทักษะทางวิชาชีพ หมายถึง ความรู้ความสามารถในด้านวิชาการและด้านทฤษฎีต่าง ๆ ที่มีความจำเป็นต่อการนำความรู้ไปปฏิบัติงานได้อย่างเหมาะสม สามารถนำไปประยุกต์ใช้ในการทำงาน ได้อย่างเชี่ยวชาญ และชำนาญในการแก้ไขปัญหาให้เกิดมีประสิทธิภาพ ประสิทธิผล ภายใต้สภาพแวดล้อมที่มีการแข่งขันกันในตลาดแรงงานทางวิชาชีพ

2. แนวคิดเกี่ยวกับคุณภาพรายงานทางการเงิน

 นุชจรี พิเชฐกุล (2550) ให้ความหมายของ รายงานทางการเงิน เป็นผลลัพธ์ที่ได้มาจากขั้นตอนและกระบวนการทางการบัญชี ซึ่งเป็นตัวกลางในการสื่อสารข้อมูลทางการบัญชีให้กับผู้ใช้รายงานทางการเงิน เพื่อนำไปใช้ประโยชน์ในการตัดสินใจเชิงเศรษฐกิจในอนาคตได้

 เมธสิทธิ์ พูลดี (2551) ให้ความหมายของ รายงานทางการเงิน หมายถึง งบการเงิน ซึ่งได้จัดทำขึ้นจากข้อมูลทางการเงินที่กิจการได้จดบันทึกลงรายการไว้ในรอบระยะเวลาหนึ่ง ซึ่งสามารถแสดงให้เห็นถึงฐานะการเงิน ผลการดำเนินงาน หรือการเปลี่ยนแปลงฐานะการเงินของกิจการในรอบระยะเวลานั้น ๆ อย่างน่าเชื่อถือ

 วันเพ็ญ วศินารมณ์ (2553) ให้ความหมายของ รายงานทางการเงิน หมายถึงข้อมูลทุกทุกชนิดที่กิจการนำเสนอต่อบุคคลภายนอก ซึ่งกิจการอาจจะต้องเกี่ยวข้องกับบุคคลภายนอก ในเรื่องของการต้องการขายสินค้าหรือบริการ รวมถึงการจัดซื้อสินค้า ต้องแหล่งเงินทุนจากบุคคลภายนอกเพื่อใช้ในการดำเนินงานของกิจการ

 3. ข้อมูลเกี่ยวกับวิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ

 ในปี พ.ศ. 2547 วิทยาลัยนวัตกรรมสื่อสารสังคม ได้รับความเห็นชอบจากสภามหาวิทยาลัยศรีนครินทรวิโรฒ ในการประชุมครั้งที่ 5/2549 อนุมัติให้จัดตั้งขึ้น โดยในการจัดตั้งมีเจตนารมณ์ที่จะขยายบทบาทการสร้างดุลยภาพ ในเรื่องการสื่อสาร (Communication and Media) ในสังคมตลอดจนการสร้างและพัฒนาบุคลากร ที่สามารถควบคุมและเท่าทัน การเปลี่ยนแปลง ของ เทคโนโลยีสารสนเทศและการสื่อสารที่มีบทบาทต่อสังคมและชีวิตทั้งนี้ โดยอาศัยมิติ คิดที่ต่างไปจากเดิม กล่าวคือ วิทยาลัยนวัตกรรมสื่อสารสังคม จะเป็นองค์กรด้านการศึกษา และวิจัยที่มีรากฐานจากการบูรณาการศาสตร์ ด้านการสื่อสาร เทคโนโลยีสารสนเทศและคอมพิวเตอร์ การจัดการเชิงธุรกิจ ศิลปะ เข้าด้วยกัน เพื่อสร้างมิติองค์ความรู้ ที่ทัน สำหรับยุคสมัยมากยิ่งขึ้น โดยเหตุที่เชื่อว่าหากเราสามารถสร้างสมดุลและบูรณาการให้เกิดขึ้นได้แล้ว เราจะสามารถพัฒนาสื่อเหล่านั้นให้เป็นเครื่องมือในการสร้างสรรค์ประโยชน์แก่สังคม ได้มากมาย โดยรูปแบบการเรียนการสอนเป็นแบบ 2 ภาษา (ภาษาไทยและภาษาอังกฤษ)

 วิสัยทัศน์: เป็นองค์กรการศึกษา เพื่อผลิตบัณฑิตที่บูรณาการศาสตร์ด้านนวัตกรรมสื่อสาร สื่อดิจิทัล การสร้างสรรค์ และการจัดการ ที่ตระหนักถึงคุณธรรมและสังคม

 พันธกิจ: 1) ผลิตและพัฒนาคนด้านสื่อและการสื่อสารร่วมสมัย 2) สร้างสรรค์งานวิจัย งานสร้างสรรค์ และนวัตกรรมด้านสื่อและการสื่อสาร 3) บริการวิชาการ ด้วยองค์ความรู้ของวิทยาลัยสู่ชุมชน 4) ทำนุบำรุงวัฒนธรรมและศิลปะ และ 5) พัฒนาระบบการบริหารจัดการภายใต้หลักธรรมาภิบาล

4. งานวิจัยที่เกี่ยวข้อง

 ยุพา ยะใจมั่น (2551) ศึกษาเกี่ยวกับความสัมพันธ์ระหว่างความเป็นมืออาชีพของนักบัญชีกับคุณภาพรายงานการเงินของวิสาหกิจขนาดกลางและขนาดย่อมในอำเภอเมืองเชียงราย ประชากรที่ศึกษาคือ ผู้บริหารของวิสาหกิจขนาดกลางและขนาดย่อม ที่จดทะเบียนเป็นนิติบุคคลซึ่งมีนักบัญชีของกิจการจัดทำรายงานทางการเงินเอง ในอำเภอเมืองเชียงราย จำนวน 50 ราย สถิติวิเคราะห์ในการทดสอบสมมติฐานคือ ค่าสัมประสิทธิ์สหสัมพันธ์ (Correlation Coefficient) ผลการวิจัยพบว่า ความเป็นมืออาชีพของนักบัญชีมีความสัมพันธ์กับคุณภาพรายงานการเงินของวิสาหกิจขนาดกลางและขนาดย่อม และผู้ตอบแบบสอบถามมีความเห็นว่า พนักงานบัญชีของกิจการมีทักษะทางวิชาชีพโดยรวมในระดับมาก และเห็นว่ารายงานการเงินของกิจการมีคุณภาพโดยรวมในระดับมาก

 กฤชากรณ์ อนุพันธ์และขวัญฤดี ตันตระบัณฑิตย์ (2560) ได้ศึกษาวิจัยเรื่อง คุณภาพรายงานทางการเงินขององค์กรปกครองส่วนท้องถิ่นในมุมมองของเจ้าหน้าที่ตรวจสอบการเงิน สำนักงานการตรวจเงินแผ่นดินส่วนภูมิภาค
ผลการศึกษาพบว่า รายงานการเงินขององค์กรปกครองส่วนท้องถิ่นนั้น โดยรวมมีคุณภาพระดับปานกลางในมุมมองของเจ้าหน้าที่ตรวจสอบการเงิน โดยมีการเรียงตามลำดับ ตามดังนี้ ความสามารถเข้าใจได้ ความสามารถพิสูจน์ยืนยันได้ ความเกี่ยวข้องกับการตัดสินใจ ความ ครบถ้วน การปราศจากข้อผิดพลาด ความสามารถเปรียบเทียบกันได้ และความทันเวลา
ซึ่งผล การศึกษาครั้งนี้ ทำให้เห็นว่าองค์กรปกครองส่วนท้องถิ่นควรพัฒนาคุณภาพรายงานการเงินให้มีคุณภาพ ในระดับที่สูงขึ้น เพื่อให้รายงานการเงินเป็นประโยชน์ต่อผู้ใช้รายงานการเงินทุกประเภท เช่น ผู้บริหาร ท้องถิ่น หน่วยงานกำกับดูแล กระทรวงการคลัง รวมถึงผู้ใช้รายงานการเงินอื่น เพื่อนำไปสู่ การพัฒนาและส่งเสริมให้เกิดคุณภาพในการจัดทำรายงานการเงินขององค์กรปกครองส่วนท้องถิ่น นอกจากนี้บทความนี้ยังได้เสนอแนะประเด็นที่เป็นประโยชน์สำหรับการศึกษาวิจัยในอนาคต

ณฐภัทร หงส์พงษ์ (2560) ได้ศึกษาผลกระทบของทักษะทางวิชาชีพที่มีต่อคุณภาพรายงานทางการเงินของ ผู้ทำบัญชีในเขตกรุงเทพมหานครและนนทบุรี ผลการศึกษาพบว่า 1) ทักษะ ทางวิชาชีพในมิติด้านปัญญามีอิทธิพลทางบวกต่อคุณภาพของรายงานทางการเงิน 2) ทักษะทาง วิชาชีพในมิติด้านความสัมพันธ์ระหว่างบุคคลและการสื่อสารมีอิทธิพลทางบวกต่อคุณภาพของ รายงานทางการเงิน 3) ทักษะทางวิชาชีพในมิติด้านการจัดการบุคคลมีอิทธิพลทางบวกต่อคุณภาพ ของรายงานทางการเงิน และ 4) ทักษะทางวิชาชีพในมิติด้านการจัดการองค์กรมีอิทธิพลทางบวกต่อ คุณภาพรายงานทางการเงิน

**วิธีดำเนินการวิจัย**

1. **ประชากรและกลุ่มตัวอย่าง**

ประชากรและกลุ่มตัวอย่างในการวิจัย คือ บุคลากรฝ่ายการเงินและบัญชี ในมหาวิทยาลัยศรีนครินทรวิโรฒ จำนวน 71 คน ซึ่งผู้วิจัยจะเก็บข้อมูลจากประชากรทั้งหมด จำนวน 71 คน โดยผู้วิจัยได้เลือกใช้ประชากรทั้งหมดในการวิจัยครั้งนี้

**2**. **เครื่องมือการวิจัย**

 เครื่องมือที่ใช้ในการเก็บรวบรวมงานวิจัยครั้งนี้ คือ แบบสอบถาม (Questionnaire) เป็นการรวบรวมแบบสอบถามที่สร้างขึ้นตามความมุ่งหมายของการวิจัย ซึ่งได้มาจากการศึกษาเอกสารต่าง ๆ ทฤษฎีแนวความคิดงานวิจัยที่เกี่ยวข้องเพื่อเป็นแนวทางในการสร้างแบบสอบถามให้ครอบคลุมกับสิ่งที่ต้องการศึกษา โดยแบ่งออกเป็น 3 ส่วน ดังนี้

 ส่วนที่ 1 แบบสอบถามข้อมูลส่วนบุคคล จำนวน 4 ข้อ ดังนี้ ได้แก่ เพศ อายุ ระดับการศึกษา และระยะเวลาที่ปฏิบัติงานในองค์การ โดยมีรายละเอียดดังนี้ 1) เพศ เป็นแบบสอบถามชนิดปลายปิดลักษณะคำถามมีให้เลือก 2 ทาง (Dichotomous Question) เป็นข้อมูลแบบ Identification Information (ชูศรี วงศ์รัตนะ, 2560) โดยใช้ระดับการวัดข้อมูลประเภทนามบัญญัติ (Nominal Scale) 2) อายุ เป็นการวัดข้อมูลประเภทเรียงลำดับ (Ordinal scale) มีการกำหนดอายุ โดยแบ่งช่วงอายุที่ใช้ในแบบสอบถามได้ 4 ช่วง (พรเพ็ญ เพชรสุขศิริ, 2544) ได้แก่ (1) 21 - 30 ปี (2) 31 – 40 ปี (3) 41 – 50 ปี และ (4) 51 ปีขึ้นไป 3) ระดับการศึกษา เป็นการวัดข้อมูลประเภทนามบัญญัติ (Ordinal Scale) โดยแบ่งช่วงระดับการศึกษาที่ใช้ในแบบสอบถามได้ 3 ช่วง (พรเพ็ญ เพชรสุขศิริ, 2544) ได้แก่ (1) ต่ำกว่าระดับปริญญาตรี (2) ระดับปริญญาตรี และ (3) สูงกว่าระดับปริญญาตรี และ 4) ระยะเวลาที่ปฏิบัติงานในมหาวิทยาลัย เป็นการวัดข้อมูลประเภทเรียงลำดับ (Ordinal scale) มีการกำหนดระยะเวลาที่ปฏิบัติงานในองค์การ โดยแบ่งช่วงระยะเวลาที่ทำงานในองค์การที่ใช้ในแบบสอบถามได้ 5 ช่วง (พรเพ็ญ เพชรสุขศิริ, 2544) ได้แก่ (1) ต่ำกว่า 1 ปี (2) 1 – 3 ปี (3) 4 – 6 ปี (4) 7 – 9 ปี และ (5) 10 ปีขึ้นไป

 ส่วนที่ 2 แบบสอบถามทักษะทางวิชาชีพ ได้แก่ ด้านปัญญา ด้านความสัมพันธ์ระหว่างบุคคลและการสื่อสาร ด้านการจัดการบุคคล และด้านการจัดการองค์กร โดยใช้แบบสอบถามมาตราส่วนประมาณค่า (Likert Scale) รวมจำนวน 15 ข้อ ซึ่งใช้ระดับการวัดข้อมูลประเภทอันตรภาคชั้น (Interval Scale) มี 5 ระดับ

 ส่วนที่ 3 แบบสอบถามคุณภาพรายงานทางการเงิน โดยใช้แบบสอบถามมาตราส่วนประมาณค่า (Likert Scale) รวมจำนวน 18 ข้อ ซึ่งใช้ระดับการวัดข้อมูลประเภทอันตรภาคชั้น (Interval Scale) มี 5 ระดับ

1. **การเครื่องมือที่ใช้ในการวิจัย**

3.1 ศึกษาแนวคิดและทฤษฎีจากเอกสาร หนังสือ บทความผลงานวิจัยต่าง ๆ ที่เกี่ยวข้องและแหล่งข้อมูลทางอินเทอร์เน็ต เพื่อกำหนดขอบเขตของการวิจัยและสร้างเครื่องมือในการวิจัยให้ครอบคลุมความมุ่งหมายของการวิจัย

3.2 นำแบบสอบถามที่สร้างขึ้นนำเสนอต่อผู้เชี่ยวชาญเพื่อพิจารณาและตรวจสอบความถูกต้องรวมถึงข้อเสนอแนะเพิ่มเติมเพื่อนำมาแก้ไข

3.3 ปรับปรุงแก้ไขแบบสอบถามตามข้อเสนอแนะ

3.4 นำแบบสอบถามไปทดลองใช้และได้ค่าเชื่อมั่นของแบบสอบถามเท่ากับ 0.87

3.5 นำแบบสอบถามฉบับสมบูรณ์ไปทดสอบกับกลุ่มตัวอย่างจำนวน 71 ชุด

1. **การเก็บรวบรวมข้อมูล**

 แหล่งข้อมูล (Source of Data) การวิจัยเรื่องนี้เป็นการวิจัยเชิงพรรณนา (Descriptive Research) และการวิจัยเชิงสำรวจ (Exploratory Research) โดยมุ่งศึกษา

 4.1 แหล่งข้อมูลปฐมภูมิ (Primary Data) ได้จากการใช้แบบสอบถามเก็บรวบรวมข้อมูลจากบุคลากรฝ่ายการเงินและบัญชี ในมหาวิทยาลัยศรีนครินทรวิโรฒ จำนวน 71 คน และนำมาตรวจสอบความถูกต้องสมบูรณ์ของข้อมูลทั้ง 71 ชุด ก่อนทำการประมวลผลด้วยโปรแกรมสำเร็จรูปทางสถิติ

 4.2 แหล่งข้อมูลทุติยภูมิ (Secondary Data) เป็นข้อมูลที่ได้จากการศึกษาค้นคว้าและเก็บรวบรวมมาจากหนังสือวิชาการ บทความ วิทยานิพนธ์ และงานวิจัยที่เกี่ยวข้องจากเว็บไซต์ต่าง ๆ หลังจากตรวจสอบความถูกต้องของข้อมูลแล้ว จึงนำข้อมูลดังกล่าวมาจัดเรียบเรียงและวิเคราะห์เพื่อนำมาอ้างอิงในการเขียนรายงานการวิจัย

1. **สถิติที่ใช้ในการวิจัย**

5.1. การวิเคราะห์ข้อมูลเชิงพรรณนา (Descriptive Statistics) ในการวิเคราะห์ข้อมูลเกี่ยวกับข้อมูลส่วนบุคคล ได้แก่ เพศ อายุ สถานภาพสมรส ระดับการศึกษา และระยะเวลาที่ปฏิบัติงานในมหาวิทยาลัย โดยใช้ตารางแจกแจงความถี่ (Frequency) และค่าร้อยละ (Percentage) และ การวิเคราะห์ข้อมูลเกี่ยวกับการบริหารทรัพยากรบุคคล และคุณภาพชีวิตการทำงาน โดยการหาค่าเฉลี่ย (Mean) และส่วนเบี่ยงเบนมาตรฐาน (Standard Deviation)

 5.2 การวิเคราะห์ข้อมูลเชิงอนุมาน (Inferential Statistics) โดยการทดสอบสมมติฐาน คือ ทักษะทางวิชาชีพ ได้แก่ ด้านปัญญา ด้านความสัมพันธ์ระหว่างบุคคลและการสื่อสาร ด้านการจัดการบุคคล และด้านการจัดการองค์กร มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ ซึ่งทดสอบได้โดยใช้สถิติการวิเคราะห์ถดถอยพหุคูณ (Multiple Regression Analysis) เพื่อทดสอบอิทธิพลของข้อมูล

**ผลการวิจัย**

งานวิจัยฉบับนี้เป็นการศึกษาทักษะทางวิชาชีพที่มีผลต่อคุณภาพรายงานทางการเงินของบุคลากรฝ่ายการเงินในมหาวิทยาลัยศรีนครินทรวิโรฒ โดยผู้วิจัยได้วิเคราะห์ข้อมูลแบ่งเป็น 4 ส่วน ได้แก่ ข้อมูลส่วนบุคคล ข้อมูลเกี่ยวกับทักษะทางวิชาชีพ ข้อมูลเกี่ยวกับคุณภาพรายงานทางการเงิน ข้อมูลเพื่อทดสอบสมมติฐาน ตามรายละเอียดดังนี้

1. การวิเคราะห์ข้อมูลส่วนบุคคล

 ผลการวิเคราะห์ข้อมูลลักษณะส่วนบุคคลของผู้ตอบแบบสอบถาม จำนวน 71 คน สามารถจำแนกได้ดังนี้

เพศ ผู้ตอบแบบสอบถามส่วนใหญ่เป็นเพศหญิง จำนวน 59 คน คิดเป็นร้อยละ 83.1 และเพศชาย จำนวน 12 คน คิดเป็นร้อยละ 16.9 อายุ ผู้ตอบแบบสอบถามส่วนใหญ่มีอายุ 21 - 30 ปี จำนวน 55 คน คิดเป็นร้อยละ 77.5 รองลงมา คือ อายุ 31 – 40 ปี จำนวน 9 คน คิดเป็นร้อยละ 12.7 อายุ 41 – 50 ปี จำนวน 5 คน คิดเป็นร้อยละ 7.0 และอายุ 51 ปีขึ้นไป จำนวน 2 คน คิดเป็นร้อยละ 2.8 ตามลำดับ ระดับการศึกษา ผู้ตอบแบบสอบถามส่วนใหญ่มีระดับการศึกษาอยู่ในระดับปริญญาตรี จำนวน 46 คน คิดเป็นร้อยละ 64.8 รองลงมาคือ สูงกว่าระดับปริญญาตรี จำนวน 25 คน คิดเป็นร้อยละ 35.2 ตามลำดับ และ ระยะเวลาในการทำงาน ผู้ตอบแบบสอบถามส่วนใหญ่มีระยะเวลาในการทำงาน 4 – 6 ปี จำนวน 27 คน คิดเป็นร้อยละ 38.0 รองลงมาคือ ระยะเวลาในการทำงาน 1 – 3 ปี จำนวน 25 คน คิดเป็นร้อยละ 35.2 ระยะเวลาการทำงาน 10 ปีขึ้นไป จำนวน 10 คน คิดเป็นร้อยละ 14.1 ระยะเวลาในการทำงาน ต่ำกว่า 1 ปี จำนวน 6 คน คิดเป็นร้อยละ 8.5 และระยะเวลาในการทำงาน 7 – 9 ปี จำนวน 3 คน คิดเป็นร้อยละ 4.2 ตามลำดับ

**2. การวิเคราะห์****ข้อมูลเกี่ยวกับทักษะทางวิชาชีพ**

ตารางที่ 1 ค่าเฉลี่ยและส่วนเบี่ยงเบนมาตรฐานของทักษะทางวิชาชีพ

| **ทักษะทางวิชาชีพ** | $$\overbar{X}$$ | **S.D.** | **ระดับความคิดเห็น** |
| --- | --- | --- | --- |
| **1**. **ทักษะด้านปัญญา** | **3.76** | **0.775** | มาก |
| * 1. ท่านสามารถนำหลักการบัญชีมาใช้กับการจัดทำรายงานทางการเงินขององค์กรได้
 | 3.86 | 0.930 | **มาก** |
| * 1. ท่านมีความรู้ มีความความสามารถและมีความเข้าใจในหลักการบัญชีทั่วไป
 | 3.70 | 0.932 | **มาก** |
| * 1. ท่านสามารถที่จะระบุปัญหาและแก้ไขปัญหาในสถานการณ์ที่ไม่คุ้นเคยหรือไม่เคยเจอมาก่อน
 | 3.72 | 0.848 | **มาก** |
| **2**. **ทักษะด้านความสัมพันธ์ระหว่างบุคคลและการสื่อสาร** | **3.99** | **0.853** | มาก |
| * 1. ท่านมีความสามารถในการทำงานเป็นทีมได้อย่างมีประสิทธิภาพ
 | 4.01 | 0.886 | **มาก** |
| * 1. ท่านให้ความสำคัญกับเสียงส่วนใหญ่ และยอมรับมติในที่ประชุม
 | 4.11 | 0.934 | **มาก** |
| * 1. ท่านสามารถที่จะคาดคะเน และปรับตัวให้เข้ากับการเปลี่ยนแปลงได้เป็นอย่างดี
 | 3.85 | 1.009 | **มาก** |
| **3.** **ทักษะด้านการจัดการบุคคล** | **4.12** | **0.884** | มาก |
| * 1. ท่านมีความสามารถที่จะจัดการบริหารตนเองให้สามารถปฏิบัติงานได้อย่างมีประสิทธิภาพ
 | 3.99 | 0.870 | **มาก** |
| * 1. ท่านสามารถตัดสินใจบนพื้นฐานค่านิยม จรรยาบรรณ และทัศนคติวิชาชีพ
 | 4.31 | 0.855 | **มากที่สุด** |
| * 1. ท่านปฏิบัติงานโดยยึดหลักความระมัดระวัง
 | 4.06 | 1.081 | **มาก** |
| **4.** ทักษะด้านการจัดการองค์กร | **3.77** | **0.751** | มาก |
| * 1. ท่านสามารถวางแผนเชิงกลยุทธ์ด้านโครงการ บุคคล และทรัพยากรรวมถึงการตัดสินใจอย่างมีประสิทธิภาพ
 | 3.66 | 0.861 | **มาก** |
| * 1. ท่านสามารถเสนอแนวคิดรวมถึงคำแนะนำต่าง ๆ ให้กับผู้ร่วมงาน
 | 3.86 | 0.780 | **มาก** |
| * 1. ท่านสามารถจัดระบบ และมอบหมายงานตามนโยบายขององค์กรได้อย่างมีประสิทธิภาพ
 | 3.80 | 0.872 | **มาก** |
| **ทักษะทางวิชาชีพ**โดยรวม | **3.91** | **0.746** | มาก |

จากตารางที่ 1 พบว่า ผลการวิเคราะห์ข้อมูลเกี่ยวกับทักษะทางวิชาชีพ จำนวน 71 คน โดยจากการวิเคราะห์ข้อมูลพบว่า ทักษะทางวิชาชีพโดยรวมอยู่ในระดับมาก ($\overbar{X}$ = 3.91, S.D. = 0.746) เมื่อพิจารณาเป็นรายด้าน พบว่า ด้านทักษะด้านการจัดการบุคคล มีค่าเฉลี่ยมากที่สุดและอยู่ในระดับมาก ($\overbar{X}$ = 4.12, S. D. = 0.884) รองลงมา คือ ด้านทักษะด้านความสัมพันธ์ระหว่างบุคคลและการสื่อสาร มีค่าเฉลี่ยอยู่ในมาก ($\overbar{X}$ = 3.99, S. D. = 0.853) ด้านทักษะด้านการจัดการองค์กรมีค่าเฉลี่ยอยู่ในมาก ($\overbar{X}$ = 3.77, S. D. = 0.751) และทักษะด้านปัญญา มีค่าเฉลี่ยอยู่ในมาก ($\overbar{X}$ = 3.76, S. D. = 0.775) ตามลำดับ

**3. การวิเคราะห์****ข้อมูลเกี่ยวกับคุณภาพรายงานทางการเงิน**

**ตารางที่ 2** ค่าเฉลี่ยและส่วนเบี่ยงเบนมาตรฐานของคุณภาพรายงานทางการเงิน

| **คุณภาพรายงานทางการเงิน** | $$\overbar{X}$$ | **S. D.** | **ระดับความคิดเห็น** |
| --- | --- | --- | --- |
| **1. ความเกี่ยวข้องกับการตัดสินใจ** | **3.81** | **0.846** | **มาก** |
| * 1. มีข้อมูลในงบการเงินที่สามารถให้ข้อมูลที่เป็นประโยชน์ต่อการตัดสินใจของผู้ใช้งบการเงิน
 | 3.82 | 1.032 | มาก |
| * 1. มีข้อมูลทางการเงินที่มีคุณค่าทางการพยากรณ์และคุณค่าทางการ ยืนยันของข้อมูลทางการเงินมีความสัมพันธ์กัน เช่น ข้อมูลรายได้ สำหรับปีปัจจุบัน ซึ่งสามารถใช้เป็นเกณฑ์สำหรับพยากรณ์รายได้ในปีต่อ ๆ ไป และสามารถเปรียบเทียบกับข้อมูลรายได้สำหรับปีปัจจุบัน จากการพยากรณ์ที่ทำตั้งแต่ปีก่อนๆ ได้ด้วย
 | 3.85 | 0.749 | มาก |
| * 1. มีข้อมูลทางการเงินที่ให้ข้อมูลย้อนกลับเกี่ยวกับการประเมินในอดีต
 | 3.76 | 0.886 | มาก |
| **2. ความเป็นตัวแทนอันเที่ยงธรรม** | **3.95** | **0.793** | **มาก** |
| * 1. รายงานทางการเงินเป็นตัวแทนข้อมูลทางการเงินในรูปของข้อความและตัวเลข
 | 3.99 | 0.870 | มาก |
| * 1. ข้อมูลทางการเงินมีความถูกต้องหรือสามารถประมาณการราคาหรือมูลค่าที่ไม่สามารถสังเกตได้
 | 3.86 | 0.833 | มาก |
| * 1. ข้อมูลทางการเงินมีความเป็นตัวแทนอันเที่ยงธรรม
 | 4.01 | 0.933 | มาก |
| **3. ความสามารถเปรียบเทียบได้** | **3.96** | **0.873** | **มาก** |
| * 1. รายงานทางการเงินมีข้อมูลที่สามารถเปรียบเทียบได้กับข้อมูลที่คล้ายกันกับกิจการอื่นในอุตสาหกรรมเดียวกันได้
 | 3.90 | 1.044 | มาก |
| * 1. ข้อมูลทางการเงินสามารถเปรียบเทียบได้ในรอบระยะเวลาบัญชีที่แตกต่างกัน
 | 4.15 | 0.856 | มาก |
| * 1. ข้อมูลทางการเงินสามารถเปรียบเทียบได้ สิ่งที่เหมือนกันต้องดู เหมือนกันและสิ่งที่แตกต่างกันต้องดูแตกต่างกัน
 | 3.82 | 0.990 | มาก |
| **4. ความสามารถพิสูจน์ยืนยันได้** | **4.09** | **0.936** | **มาก** |
| * 1. ผู้สังเกตการณ์ที่มีความรอบรู้และมีความเป็นอิสระสามารถได้ข้อสรุปตรงกันจากรายงานทางการเงิน
 | 4.14 | 0.899 | มาก |
| * 1. รายงานทางการเงินสามารถพิสูจน์ยืนยันได้ทั้งทางตรงและทางอ้อม เช่น การพิสูจน์มูลค่าตามบัญชีของสินค้าคงเหลือ ฯลฯ
 | 4.03 | 0.941 | มาก |
| * 1. รายงานทางการเงินสามารถพิสูจน์คำอธิบายและข้อมูลทางการเงินที่มองไปในอนาคต
 | 4.10 | 1.016 | มาก |
| **5. ความทันเวลา** | **4.02** | **0.989** | **มาก** |
| * 1. การนำส่งรายงานข้อมูลทางการเงินให้หน่วยงานที่เกี่ยวข้องทันตามกำหนดเวลา
 | 4.14 | 1.032 | มาก |
| * 1. ข้อมูลมีความพร้อมให้ผู้ตัดสินใจใช้ทันเวลานำไปใช้ได้ทันเวลา
 | 4.06 | 1.081 | มาก |
| * 1. ข้อมูลทางการเงินที่นำส่งออกไปตามเวลาที่กำหนด มีความถูกต้องสมบูรณ์อยู่เสมอ
 | 3.87 | 1.055 | มาก |
| **6. ความสามารถเข้าใจได้** | **3.96** | **0.944** | **มาก** |
| * 1. รายงานทางการเงินมีการจัดประเภท การกำหนดลักษณะ และการนำเสนอข้อมูลอย่างชัดเจนและกระชับ
 | 3.93 | 0.961 | มาก |
| * 1. รายงานทางการเงินมีข้อมูลครบถ้วน ผู้ใช้งบการเงินสามารถเข้าใจได้ ทันที่และนำไปใช้ได้อย่างถูกต้อง
 | 4.01 | 1.062 | มาก |
| * 1. การนำข้อมูลทางการเงินไปใช้ในการตัดสินใจรายงานทางการเงินต้องไม่ละเว้นการแสดงข้อมูลที่มีความซับซ้อนหรือยากเกินไป
 | 3.94 | 1.027 | มาก |
| **คุณภาพรายงานทางการเงินโดยรวม** | **3.97** | **0.849** | **มาก** |

จากตารางที่ 2 ผลการวิเคราะห์ข้อมูลเกี่ยวกับคุณภาพรายงานทางการเงิน จำนวน 71 คน โดยจากการวิเคราะห์ข้อมูลพบว่า คุณภาพรายงานทางการเงินโดยรวมอยู่ในระดับมาก ($\overbar{X}$ = 3.97, S. D. = 0.746) เมื่อพิจารณาเป็นรายด้าน พบว่า ความสามารถพิสูจน์ยืนยันได้ มีค่าเฉลี่ยมากที่สุดและอยู่ในระดับมาก ($\overbar{X}$ = 4.09, S. D. = 0.936) รองลงมา คือ ความทันเวลา มีค่าเฉลี่ยอยู่ในระดับมาก ($\overbar{X}$ = 4.02, S. D. = 0.989) ความสามารถเปรียบเทียบได้ และความสามารถเข้าใจได้ มีค่าเฉลี่ยอยู่ในระดับมาก ($\overbar{X}$ = 3.96, S. D. = 0.944) ความเป็นตัวแทนอันเที่ยงธรรม มีค่าเฉลี่ยอยู่ในระดับมาก ($\overbar{X}$ = 3.95, S. D. = 0.793) และความเกี่ยวข้องกับการตัดสินใจ มีค่าเฉลี่ยอยู่ในระดับมาก ($\overbar{X}$ = 3.81, S. D. = 0.846) ตามลำดับ

**4. การวิเคราะห์****ข้อมูลเพื่อทดสอบสมมติฐาน**

สมมติฐานการวิจัยคือ ทักษะทางวิชาชีพ ได้แก่ ด้านปัญญา ด้านความสัมพันธ์ระหว่างบุคคลและการสื่อสาร ด้านการจัดการบุคคล และด้านการจัดการองค์กร มีผลต่อคุณภาพรายงานทางการเงินของฝ่ายการเงิน ในมหาวิทยาลัย ศรีนครินทรวิโรฒ

ตารางที่ 3 การวิเคราะห์ถดถอยพหุคูณทักษะทางวิชาชีพ มีผลต่อคุณภาพรายงานทางการเงินของฝ่ายการเงินใมหาวิทยาลัยศรีนครินทรวิโรฒ โดยใช้การวิเคราะห์ถดถอยพหุคูณ (Multiple Regression Analysis)

|  |  |  |  |  |  |
| --- | --- | --- | --- | --- | --- |
| **ตัวแปร** | **SS** | **df** | **MS** | **F** | **Sig.** |
| คุณภาพรายงานทางการเงินของฝ่ายการเงิน | Regression | 40.838 | 4 | 10.209 | 70.125\*\* | .000 |
| Residual | 9.609 | 66 | 0.146 |  |  |
| Total | 50.447 | 70 |  |  |  |

\*\* มีนัยสำคัญทางสถิติที่ระดับ .01

จากตารางที่ 3 แสดงผลการวิเคราะห์ความถดถอยพหุคูณ พบว่า ทักษะทางวิชาชีพ มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ สามารถสร้างสมการพยากรณ์เชิงเส้นตรงและมีตัวแปรอิสระอย่างน้อยหนึ่งตัว มีอิทธิพลต่อตัวแปรตาม ซึ่งจากการวิเคราะห์ความถดถอยพหุคูณสามารถคำนวณหาค่าสัมประสิทธิ์สหสัมพันธ์ได้ ดังตารางที่ 4

ตารางที่ 4 ทักษะทางวิชาชีพ มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ โดยใช้

การวิเคราะห์ถดถอยพหุคูณ (Multiple Regression Analysis)

|  |  |  |  |  |  |
| --- | --- | --- | --- | --- | --- |
| **ตัวแปร** | **B** | **Std. Error** | **Beta** | **t** | **Sig.** |
| ค่าคงที่ (Constant) | -0.082 | 0.251 |  | -0.328 | .744 |
| **ทักษะด้านปัญญา** | 0.551 | 0.104 | 0.503 | 5.273\*\* | .000 |
| **ทักษะด้านความสัมพันธ์ระหว่างบุคคลและการสื่อสาร** | -0.248 | 0.152 | -0.249 | -1.625 | .109 |
| **ทักษะด้านการจัดการบุคคล** | 0.575 | 0.114 | 0.599 | 5.032\*\* | .000 |
| **ทักษะด้านการจัดการองค์กร** | 0.158 | 0.112 | 0.140 | 1.407 | .164 |
|  r = 0.900 R2 = 0. 810, Adjusted R2 = 0.798, SE = 0.381, Durbin-Watson = 2.977 |

\*\* มีนัยสำคัญทางสถิติที่ระดับ .01

จากตารางที่ 4 แสดงผลการวิเคราะห์ถดถอยพหุคูณเพื่อทดสอบสมมติฐานทักษะทางวิชาชีพ ได้แก่ ด้านปัญญา ด้านความสัมพันธ์ระหว่างบุคคลและการสื่อสาร ด้านการจัดการบุคคล และด้านการจัดการองค์กร มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ พบว่า

ทักษะด้านปัญญา มีค่าสัมประสิทธิ์การถดถอยของตัวแปรเท่ากับ 0.551 (B = 0.551) และมีค่า Sig. เท่ากับ 0.000 ซึ่งน้อยกว่า 0.01 จึงยอมรับสมมติฐานหลัก (H0) และปฏิเสธสมมติฐานรอง (H1) หมายความว่า ทักษะด้านปัญญามีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.01 โดยเมื่อทักษะด้านปัญญา เพิ่มขึ้น 1 หน่วย จะมีผลต่อคุณภาพรายงานทางการเงินของฝ่ายการเงิน ในมหาวิทยาลัยศรี นครินทรวิโรฒ เพิ่มขึ้น 0.551 หน่วย

ทักษะด้านความสัมพันธ์ระหว่าง มีค่าสัมประสิทธิ์การถดถอยของตัวแปรเท่ากับ -0.248 (B = -0.248) และมีค่า Sig. เท่ากับ 0.109 ซึ่งมากกว่า 0.05 จึงปฏิเสธสมมติฐานหลัก (H0) และยอมรับสมมติฐานรอง (H1) หมายความว่า ทักษะด้านความสัมพันธ์ระหว่าง ไม่มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.05

ทักษะด้านการจัดการบุคคล มีค่าสัมประสิทธิ์การถดถอยของตัวแปรเท่ากับ 0.575 (B = 0.575) และมีค่า Sig. เท่ากับ 0.000 ซึ่งน้อยกว่า 0.01 จึงยอมรับสมมติฐานหลัก (H0) และปฏิเสธสมมติฐานรอง (H1) หมายความว่า ทักษะด้านการจัดการบุคคลมีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.01 โดยเมื่อทักษะด้านการจัดการบุคคล เพิ่มขึ้น 1 หน่วย จะมีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ เพิ่มขึ้น 0.575 หน่วย

ทักษะด้านการจัดการองค์กร มีค่าสัมประสิทธิ์การถดถอยของตัวแปรเท่ากับ 0.158 (B = 0.158) และมีค่า Sig. เท่ากับ 0.164 ซึ่งมากกว่า 0.05 จึงปฏิเสธสมมติฐานหลัก (H0) และยอมรับสมมติฐานรอง (H1) หมายความว่า ทักษะด้านการจัดการองค์กร ไม่มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ อย่างมีนัยสำคัญทางสถิติที่ระดับ 0.05

จากผลการวิเคราะห์สามารถสรุปได้ดังนี้ ทักษะทางวิชาชีพ ได้แก่ ด้านปัญญา ด้านความสัมพันธ์ระหว่างบุคคลและการสื่อสาร ด้านการจัดการบุคคล และด้านการจัดการองค์กร สามารถร่วมกันอธิบายคุณภาพรายงานทางการเงินของฝ่ายการเงิน ในมหาวิทยาลัยศรีนครินทรวิโรฒ ร้อยละ 79.8 (Adjusted R2 = 0.798) โดยสามารถนำค่าสัมประสิทธิ์การถดถอยของตัวพยากรณ์มาเขียนเป็นสมการพยากรณ์ โดยใช้คะแนนดิบ ดังนี้

Y = -0.082 + 0.551 (**ทักษะด้านปัญญา**)\*\* - 0.248 (**ทักษะด้านความสัมพันธ์ระหว่างบุคคลและการสื่อสาร**) + 0.575 (**ทักษะด้านการจัดการบุคคล**)\*\* + 0.158 (**ทักษะด้านการจัดการองค์กร**)

**อภิปรายผล**

 ทักษะทางวิชาชีพ ด้านปัญญา มีผลต่อคุณภาพรายงานทางการเงินของฝ่ายการเงิน ในมหาวิทยาลัยศรีนครินทร วิโรฒ อย่างมีนัยสำคัญทางสถิติที่ระดับ 0.01 อาจเนื่องด้วยนักบัญชีสามารถนำหลักการบัญชีมาใช้กับการจัดทำรายงานทางการเงินขององค์กรได้ มีความรู้ มีความความสามารถ และมีความเข้าใจในหลักการบัญชีทั่วไป รวมถึงสามารถที่จะระบุปัญหาและแก้ไขปัญหาในสถานการณ์ที่ไม่คุ้นเคยหรือไม่เคยเจอมาก่อน ซึ่งสอดคล้องกับงานวิจัยของมารินี กอร่า และกลุวดี ลิ่มอุสันโน (2560) ได้ศึกษาผลกระทบของความเป็นมืออาชีพของนักบัญชีและการบริหารความเสี่ยงที่มีผลต่อคุณภาพรายงานทางการเงินของวิสาหกิจขนาดกลาง และขนาดย่อมใน 5 จังหวัดชายแดนใต้ พบว่ามี 3 ด้าน ได้แก่ ด้านทักษะทางปัญญา ด้านทักษะทางวิชาการเชิงปฏิบัติและหน้าที่ และด้านทักษะทางการปฏิสัมพันธ์ระหว่างบุคคลและการสื่อสาร มีผลต่อคุณภาพรายงานทางการเงินของวิสาหกิจขนาดกลาง และขนาดย่อมใน 5 จังหวัดชายแดนใต้

 ทักษะทางวิชาชีพ ด้านการจัดการบุคคล มีผลต่อคุณภาพรายงานทางการเงินของฝ่ายการเงิน ในมหาวิทยาลัย ศรีนครินทรวิโรฒ อย่างมีนัยสำคัญทางสถิติที่ระดับ 0.01 อาจเนื่องด้วยนักบัญชีจำเป็นต้องมีความสามารถในการวางแผนเชิงกลยุทธ์และกำหนดเป้าหมายเพื่อให้องค์กรมีผลการดำเนินงานที่ดี บริหารจัดการด้านโครงการ บุคลากร และทรัพยากร มอบหมายภาระหน้าที่ การจูงใจ และพัฒนาบุคลากร บริหารจัดการด้านโครงการ บุคลากร และทรัพยากร และมีภาวะผู้นำ สามารถตัดสินใจและแก้ปัญหาได้ ซึ่งสอดคล้องกับสภาวิชาชีพบัญชี ในพระบรมราชูปถัมภ์ (2558) ได้ระบุถึงมาตรฐานการศึกษาระหว่างประเทศสำหรับผู้ประกอบการวิชาชีพบัญชี ฉบับที่ 3 ไว้ว่า นักบัญชีควรประกอบด้วยทักษะการบริหารองค์กรและการจัดการบุคคล

**องค์ความรู้ใหม่**

 องค์ความรู้ใหม่ที่ได้จากงานวิจัย คือ ควรมีการพัฒนาทักษะทางวิชาชีพของบุคลากรฝ่ายการเงิน โดยเฉพาะในทักษะทางวิชาชีพด้านปัญญา และทักษะทางวิชาชีพ ด้านการจัดการบุคคล **ซึ่งอาจพัฒนาโดยการจัดฝึกอบรมให้แก่บุคลากร โดยมุ่งเน้นไปในทักษะด้านนี้โดยเฉพาะ เพื่อให้เกิด**คุณภาพรายงานทางการเงินที่ดีมากยิ่งขึ้น เนื่องจากผลการวิจัยพบว่า ทักษะดังกล่าวนี้ ส่งผลต่อคุณภาพคุณภาพรายงานทางการเงินของบุคลากรฝ่ายการเงิน

**ข้อเสนอแนะ**

 **1. ข้อเสนอแนะที่ได้จากการวิจัย**

 1.1 จากผลการวิจัยเกี่ยวกับทักษะทางวิชาชีพ ด้านปัญญา มีผลต่อคุณภาพรายงานทางการเงินของฝ่ายการเงิน ดังนั้นผู้วิจัยจึงเสนอว่า แต่ละหน่วยงานควรสนับสนุนการจัดฝึกอบรมเพื่อพัฒนาทักษะต่าง ๆ ที่เกี่ยวกับการเงินและบัญชี เช่น การพัฒนาความรู้ในด้านสารสนเทศทางการบัญชี ความรู้ความเข้าใจในรายการบัญชี มาตรฐานรายงานทางการเงินต่าง ๆ ให้สามารถนามาใช้ในการปฏิบัติงานได้ เพื่อให้บุคลากรมีทักษะด้านปัญญาที่เพิ่มมากขึ้น ซึ่งจะสามารถช่วยให้หน่วยงานมีการรายงานทางการเงินได้ดีมากยิ่งขึ้นไป

1.2 ทักษะทางวิชาชีพ ด้านการจัดการบุคคล มีผลต่อคุณภาพรายงานทางการเงินของฝ่ายการเงิน ดังนั้นผู้วิจัยจึงเสนอว่า หน่วยงานควรส่งเสริมการพัฒนาบุคลากรฝ่ายการเงินและบัญชีให้มีความสามารถในการจัดการตนเอง เช่น การแก้ไขปัญหาเมื่อประสบปัญหาในงาน หรือเพื่อนร่วมงาน การมีความคิดริเริ่มสร้างสรรค์ และสามารถเป็นผู้นาเมื่อได้รับโอกาส รวมถึงการสื่อสารระหว่างบุคคล เพื่อให้การทำงานสามารถเป็นไปได้อย่างราบรื่น

 **2. ข้อเสนอแนะในการทำวิจัยครั้งต่อไป**

 2.1 ควรทำการวิจัยแนวเดียวกันนี้กับฝ่ายการเงินและบัญชีในมหาวิทยาลัย หรือองค์กรอื่น ๆ เพิ่มเติม เพื่อจะได้นำผลการวิจัยมาปรับปรุงและพัฒนาความสามารถของฝ่ายการเงินและบัญชีให้ดียิ่งขึ้น ซึ่งสามารถส่งผลให้เกิดคุณภาพของรายงานทางการเงินให้ดีขึ้นอีกด้วย

 2.2 การศึกษาครั้งต่อไป อาจศึกษาตัวแปรอื่นเพิ่มเติม เช่น ความรับผิดชอบหรือการให้คำปรึกษาแนะนำอย่างสมบูรณ์และถูกต้อง เพื่อผลงานวิจัยจะเป็นประโยชน์ในการบริหารจัดการในการพัฒนาวิชาชีพทางการเงินและบัญชีให้มีประสิทธิผลมากขึ้น

 2.3 การศึกษาครั้งต่อไป ผู้วิจัยที่สนใจอาจศึกษาเพิ่มเติมโดยใช้การวิจัยเชิงคุณภาพ โดยใช้การสัมภาษณ์เชิงลึก (In-depth interview) หรือการสนทนาแบบกลุ่ม (Focus group) เพื่อให้ได้ข้อมูลที่หลากหลาย ครบถ้วน และได้ข้อมูลเชิงลึกมากขึ้น

**เอกสารอ้างอิง**

กฤชากรณ์ อนุพันธ์ และขวัญฤดี ตันตระบัณฑิตย์. (2560). คุณภาพรายงานทางการเงินขององค์กรปกครองส่วนท้องถิ่นในมุมมองของเจ้าหน้าที่ตรวจสอบ สำนักงานการตรวจเงินแผ่นดินส่วนภูมิภาค. *วารสารบริหารธุรกิจและการบัญชี มหาวิทยาลัยขอนแก่น, 1*(3), 51-64.

ชูศรี วงศ์รัตนะ. (2560). *เทคนิคการใช้สถิติเพื่อการวิจัย* (พิมพ์ครั้งที่ 13). ศูนย์หนังสือจุฬาลงกรณ์มหาวิทยาลัย.

ณฐภัทร หงส์พงษ์. (2560). *ผลกระทบของทักษะทางวิชาชีพที่มีต่อคุณภาพรายงานทางการเงินของผู้ทำบัญชีในเขตกรุงเทพมหานครและนนทบุรี* [การค้นคว้าแบบอิสระปริญญาบัญชีมหาบัณฑิต ไม่ได้ตีพิมพ์]. มหาวิทยาลัย ศรีปทุม.

ดุษณี สิกพันธ์. (2559). *ทักษะการปฏิบัติงานที่มีต่อคุณภาพรายงานทำงการเงิน ของผู้ทำบัญชีในกรุงเทพมหานคร* [การค้นคว้าแบบอิสระปริญญาบัญชีมหาบัณฑิต ไม่ได้ตีพิมพ์]. มหาวิทยาลัยศรีปทุม.

นุชจรี พิเชฐกุล. (2550). *รายงานการเงิน.* ทีพีเอ็น เพลส.

พรเพ็ญ เพชรสุขศิริ. (2544). *การวิเคราะห์ข้อมูลเพื่อการบริหาร* (พิมพ์ครั้งที่ 4). เสมาธรรม.

มารินี กอร่า และกลุวดี ลิ่มอุสันโน. (2560). ผลกระทบของความเป็นมืออาชีพของนักบัญชีและการ บริหารความเสี่ยงที่มีผลต่อคุณภาพรายงานทางการเงินของวิสาหกิจขนาดกลางและขนาด ย่อมใน 5 จังหวัดชายแดนใต้. *วารสารมหาวิทยาลัยนราธิวาสราชนครินทร์ สาขา มนุษยศาสตร์และสังคมศาสตร์, 4*(2), 38-50.

เมธสิทธิ์ พูลดี. (2551). *ระบบบัญชี* (พิมพ์ครั้งที่ 1). ทริปเพิ้ล เอ็ดดูเคชั่น จำกัด.

ยุพา ยะใจมั่น (2551). *ความสัมพันธ์ระหว่างความเป็นมืออาชีพของนักบัญชีกับคุณภาพรายงานการเงินของวิสาหกิจขนาดกลางและขนาดย่อมในอำเภอเมืองเชียงราย* [การค้นคว้าแบบอิสระปริญญาบัญชีมหาบัณฑิต ไม่ได้ตีพิมพ์].มหาวิทยาลัยเชียงใหม่.

เรณู ฤกษ์สังเกตุ. (2557). *การเตรียมความพร้อมในการเข้าสู่ประชาคมเศรษฐกิจอาเซียนส่งผลต่อความสำเร็จในวิชาชีพบัญชีของนักบัญชี ในจังหวัดพระนครศรีอยุธยา* [วิทยานิพนธ์ปริญญาบริหารธุรกิจมหาบัณฑิต ไม่ได้ตีพิมพ์]. มหาวิทยาลัยเทคโนโลยีราชมงคลสุวรรณภูมิ.

วันเพ็ญ วศินารมณ์. (2553). *การวิเคราะห์รายงานทางการเงิน* (พิมพ์ครั้งที่ 6). หจก.ทีพีเอ็น เพรส.

ศศิธร ภูสีฤทธิ์. (2556). *ความสัมพันธ์ระหว่างทักษะในการทำงานกับผลการปฏิบัติงานของผู้ทำบัญชีในเขตภาคตะวันออกเฉียงเหนือ* [วิทยานิพนธ์ปริญญาบัญชีมหาบัณฑิต ไม่ได้ตีพิมพ์]. มหาวิทยาลัยมหาสารคาม.

สภาวิชาชีพบัญชี ในพระบรมราชูปถัมภ์. (2558). *กรอบแนวคิดรายงานทางการเงิน.*http://www.tfac.or.th/Home/Main

สภาวิชาชีพบัญชีในพระบรมราชูปถัมภ์. (2559). *มาตรฐานการรายงานทางการเงิน ฉบับที่ ๑๐ (ปรับปรุง 2559)*. ประกาศสภาวิชาชีพบัญชี ปี 2559. https://www.tfac.or.th/upload/9414/JfMHu7Ar87.pdf

อำไพ ชัยคำ. (2556). *ทักษะทางวิชาชีพบัญชีของนักวิชาการตรวจเงินแผ่นดินปฏิบัติการของสำนักงานตรวจเงินแผ่นดิน* [การค้นคว้าแบบอิสระปริญญาบัญชีมหาบัณฑิต ไม่ได้ตีพิมพ์]. มหาวิทยาลัยเชียงใหม่.